**Pandemické ošetrovné počas letných školských prázdnin – informácia**

Ústredie Sociálnej poisťovne uverejnilo dňa 25.6.2021 na svojom webovom sídle [www.socpoist.sk](http://www.socpoist.sk) informáciu k poberaniu pandemického ošetrovného počas letných školských prázdnin v nasledovnom znení:

**„Aj počas letných školských prázdnin môžu v niektorých životných situáciách rodičia či iní poistenci dostávať zo Sociálnej poisťovne dávku pandemické ošetrovné. Môže sa tak stať v prípade detí materských škôl, ktoré budú počas prázdnin príslušným orgánom uzatvorené alebo ak takéto dieťa ochorie a potvrdí to lekár. Podobne nárok na dávku vznikne aj v prípade školopovinných detí do 16 rokov veku, ktoré ochorejú a potrebu ošetrovania im potvrdí lekár. S dávkou tiež môžu rátať poistenci detí do 11 rokov veku, ktorým lekár nariadi karanténu či izoláciu.**

**Pandemické ošetrovné a školáci**

Počas školských prázdnin (1.7.-31.8.) nárok na ošetrovné z dôvodu uzatvorenia školy bežne nevzniká, vtedy je škola uzatvorená na základe školského zákona bez ohľadu na pandemickú situáciu. Ak však školopovinné dieťa do 16 rokov veku v období prázdnin ochorie, a to bez ohľadu na to, či pôjde  
o ochorenie COVID-19 alebo iné ochorenie, poistencovi môže vzniknúť nárok na pandemické ošetrovné. Dávku mu po splnení ostatných zákonných podmienok bude Sociálna poisťovňa vyplácať za obdobie, ktoré v žiadosti o ošetrovné potvrdí lekár dieťaťa. Ak ochorie dieťa 16-ročné a staršie, poistencovi vznikne nárok na bežné ošetrovné v rozsahu najviac 14 kalendárnych dní. Aj toto ochorenie na tlačive žiadosti potvrdzuje lekár.

**Pandemické ošetrovné a deti materských škôl**

Deti, ktoré navštevujú materskú školu, nemajú školský rok rozdelený na obdobie školského vyučovania a prázdnin. Ak je počas prázdnin materská škola uzatvorená rozhodnutím príslušného orgánu (regionálny úrad verejného zdravotníctva, zriaďovateľ, riaditeľ), nárok na pandemické ošetrovné poistenci budú mať. Rovnako môžu dávku dostávať aj v prípade, ak dieťa ochorie a potrebu ošetrovania v žiadosti o ošetrovné potvrdí lekár dieťaťa.

**Postup pri žiadosti o dávku sa nemení**

Počas prázdnin sa postup žiadosti o dávku nemení. Rodičia či iní poistenci, ktorí ošetrujú choré dieťa, žiadajú pobočku Sociálnej poisťovne o ošetrovné (aj pandemické) prostredníctvom originálu žiadosti o ošetrovné potvrdenej lekárom (tlačivo má k dispozícii lekár) a v prípade zamestnanca aj zamestnávateľom. Tí, ktorí sa starajú o zdravé dieťa, pretože zariadenie, ktoré dieťa navštevuje, je uzatvorené príslušným rozhodnutím, žiadajú o pandemické ošetrovné prostredníctvom *elektronického formulára* na webovej stránke Sociálnej poisťovne tu: [Žiadosť o pandemické ošetrovné.](https://eformulare.socpoist.sk/sluzby/ziadosti-o-ocr) Rovnako prostredníctvom tohto *elektronického* *formulára* žiadajú o pandemické ošetrovné aj poistenci, ktorých dieťa do 11 rokov veku má lekárom telemedicínsky nariadené karanténne opatrenie/izoláciu. Povinnosťou poistenca zostáva na konci kalendárneho mesiaca zaslať pobočke elektronický formulár *Čestného vyhlásenia*, v ktorom vyznačí dni, počas ktorých sa o dieťa staral alebo ošetroval a počas ktorých dosahoval príjem. Aj tento formulár je dostupný na stránke Sociálnej poisťovne tu: [Čestné vyhlásenie k pandemickej OČR](https://eformulare.socpoist.sk/sluzby/ziadosti-o-ocr).“.